Gereformeerde kerk Mosselbaai

duimnael|regs|Wim Klapwijk was verantwoordelik vir die gebrandskilderde glas in die saal (hier afgeneem) sowel as in die kerk.

duimnael|regs|220px|Die gedenksteen in die kerk wat ds. Arie en mev. Hubré Stavast met die ingebruikneming van die vergrote kerkkompleks onthul het. Hy was van 1997 tot 2004 die gemeente se tweede predikant.

Die Gereformeerde kerk Mosselbaai is die sewende jongste van die 20 gemeentes in die GKSA se Klassis Boland. Aan die begin van 2020 was hier 573 belydende en 44 dooplidmate vir ’n sieletal van 617. Buiten die hoofdorp, Mosselbaai, sluit die gemeentegrense ook plekke soos Boggomsbaai, Danabaai, Gouritsmond, Groot-Brakrivier, Hartenbos, Herbertsdale, Klein-Brakrivier, Reebok, Tergniet, Vleesbaai en Voorbaai in. 

Die Gereformeerde kerk Mosselbaai is in 1985 met 62 lidmate van die Gereformeerde kerk George afgestig, wat op sy beurt in 1966 van die ses jaar oue Gereformeerde kerk Oudtshoorn afgestig het. ln die vroeë 1990's is begin met die beplanning van 'n veeldoelige saal op die erf wat die gemeente gekoop het in Heiderand, Mosselbaai. Fanus Buys-argitekte is in samewerking met 'n boukommissie van die kerkraad in 1992 opdrag gegee om die veeldoelige saal te beplan met 'n begroting van R200 000. 

Hierdie gebou het bestaan uit 'n ruimte wat ongeveer 200 persone kon huisves, kleedkamers, kombuis en konsistorie. Ná ses maande is die bouwerk met groot dankbaarheid afgehandel, en op 19 Julie 1993 in gebruik geneem. Die gebou het unieke kenmerke. Die besondere brandskilderglaswerk is deur Wim Klapwijk, ’n lidmaat, gemaak. Die uitleg is fyn beplan tot 'n komposisie van lig en beeld. Ná eredienste in die plaaslike Laerskool Park se saal en begeleiding op die klavier, was die toevoeging van 'n gerekenariseerde orrel baie welkom. Van 1995 tot 2001 het die gemeente gegroei van 85 lidmate tot 440 siele, van wie 363 belydende en 77 dooplidmate. Die Gereformeerde kerk Stilbaai het in 2002 van Mosselbaai afgestig. 

Die gemeentegroei asook die geweldige groei in toerisme in die omgewing van Mosselbaai het 'n vergroting van die kerk genoodsaak. Hierdie taak is onder leiding van ds. A.H. Stavast uitgevoer. Die kerk is gebou op die huidige erf langs die saal en is ook beplan volgens die beginsel van veeldoelige gebruik. Die nuwe gebou, aangrensend tot die bestaande gebou, is beplan vir 500 kerkgangers. Die bestaande gebou word sedertdien as 'n saal gebruik. In 2003 is die gebou deur die argitek Stevenster beplan en deur At Grobler, ’n lidmaat wat as bouaannemer aangestel is, gebou. Weer het Wim Klapwijk brandskildervensters gemaak en in 2007 is die gerekenariseerde orrel vervang deur 'n pyporrel.

 Predikante 
 Kirsten, Jacobus, 1988 – 1996
 Stavast, Arie Harm, 1997 – 2004
 Lubbinge, Paul, 2005 – hede
 De Bruyn, Dirk, 2022 - hede

 Bronne 
  Harris, C.T., Noëth, J.G., Sarkady, N.G., Schutte, F.M. en Van Tonder, J.M. 2010. Van seringboom tot kerkgebou: die argitektoniese erfenis van die Gereformeerde Kerke. Potchefstroom: Administratiewe Buro.
  Schalekamp, ds. M.E. (voorsitter: redaksiekommissie). 2001. Die Almanak van die Gereformeerde Kerke in Suid-Afrika vir die jaar 2002. Potchefstroom: Administratiewe Buro.
  Van der Walt, dr. S.J. (voorsitter: deputate almanak). 1997. Die Almanak van die Gereformeerde Kerke in Suid-Afrika vir die jaar 1998. Potchefstroom: Administratiewe Buro.
  Vogel, Willem (red.). 2015. Die Almanak van die Gereformeerde Kerke in Suid-Afrika vir die jaar 2016. Potchefstroom: Administratiewe Buro.  

Kategorie:Gereformeerde Kerke in Suid-Afrika